**Retningslinjer for støtte til bispedømmerådenes søsterkirkesamarbeid**

*(Vedtatt i MKRs møte 6.-7. mars 2018)*

**Hvem gjelder ordningen for?**

* Bispedømmerådene v/stiftsdirektør kan søke Mellomkirkelig råd om midler.
* Enkeltmenigheter og prostier må søke gjennom bispedømmerådet.

**Hva kan det søkes om?**

* En kan søke støtte til samarbeid med søsterkirker som har til hensikt å styrke relasjoner mellom Den norske kirke og kirker i andre land.
* Det er ingen konfesjonell eller geografisk begrensning på hvilke kirker samarbeidet omfatter.
* Det kan søkes støtte til etablert samarbeid som pågår over år, eller til nye enkelttiltak.
* Det er mulig å søke støtte til samme tiltak flere år på rad, men tilsagn om støtte kan kun gis for ett år om gangen, grunnet Kirkerådets årlige budsjettvedtak.
* Det er mulig å lage en samlesøknad som omfatter flere tiltak.
* Støtten skal fortrinnsvis brukes til å styrke utenlandske kirkers/menigheters mulighet til å samarbeide/besøke Norge – men det åpnes for at midlene også kan brukes til besøk/utveksling fra Norge til et annet land.
* Det oppfordres til å legge besøk fra partnere til perioder i kirkeåret hvor menighetene har et internasjonalt fokus (Åpenbaringstiden, fastetiden, Skaperverkets dag, Global uke m.fl.).
* Maksimal søknadssum er kr 50 000.

**Søknaden må inkludere:**

* Kontaktperson med kontaktinformasjon
* Målsetting for tiltaket (beskriv også hvorledes tiltaket styrker bispedømmerådets økumeniske og/eller internasjonale relasjoner)
* Beskrivelse av tiltak (1-2 sider)
* Dersom tiltaket inngår i en avtale med en annen kirke/menighet, skal kopi av samarbeidsavtalen legges ved.
* Budsjett (totalbudsjett og synliggjøring av hva en søker dekket fra Mellomkirkelig råd)

**Rapportering**

* En kort narrativ rapport skal inngå i bispedømmerådets ordinære rapport til Kirkerådet med frist 1. mars.
* Regnskapet for støtten inngår i bispedømmerådets ordinære regnskapsrapportering.

**Søknadsfrist**

For 2018 er søknadsfristen **1. mai**

For 2019 og påfølgende år er søknadsfristen den samme som fristen for øvrige budsjettinnspill til Kirkerådet (ca. 15. sept.). Da kan støtten inngå i det endelige tildelingsbrevet som sendes fra Kirkerådet på nyåret.

**Kriterier for vurdering av søknader**

* Tiltaket skal styrke eksisterende samarbeidsrelasjoner og/eller stimulere til nye.
* Tiltaket skal legge til rette for gjensidig deltagelse og eierskap til samarbeidet fra begge parter.
* Tiltaket bør inngå i en strategi/plan/avtale om bispedømmerådets internasjonale og økumeniske samarbeid.
* Begge parter bør tilstrebe å inkludere deltagelse fra begge kjønn, ungdom og ulike kirkelige yrkesgrupper og frivillige i samarbeidet.
* Støtten skal fungere som stimulansmidler, og bispedømmerådets egeninnsats vil bli tatt med i vurderingen.
* Det skal sikres at alle bispedømmeråd som leverer tilfredsstillende søknader, skal motta midler i løpet av en fireårsperiode.

\*\*\*\*\*

Søknader stiles til generalsekretær Berit Hagen Agøy, Mellomkirkelig råd og sendes på e-post til post.kirkeradet@kirken.no. Søknadsfrist i 2018 er **1. mai.**